stanford-oval/wikipedia huggingface dataset:
מלחמה בטרור
יחידות מיוחדות למלחמה בטרור > בישראל

במדינת ישראל עוסקות כל זרועות הביטחון השוטף במניעת פיגועי טרור. למרות שיש לישראל יחידות ייעודיות ללוחמה בטרור, במקרים רבים התגובה הראשונית ניתנת בשטח דווקא על ידי שוטרים רגילים, חיילים במדים ואף אזרחים מן השורה, שמצליחים לנטרל את המחבלים.
מבחינה מודיעינית, שירות הביטחון הכללי (השב"כ) הוא הגוף העיקרי שאחראי להספקת מידע מודיעיני על ארגוני טרור בתוך שטחי ישראל והרשות הפלסטינית ואף על התארגנויות יחידים לביצוע פיגועים. המודיעין שהשב"כ אוסף כולל הן מודיעין לומד ובסיס נתונים ענק, והן מודיעין מסכל שמיתרגם להתרעות ממוקדות ואיכון מחבלים. גם המוסד למודיעין ולתפקידים מיוחדים מסייע בלחימה בטרור, בעיקר כאשר יש לכך היבט בינלאומי (כגון תא טרור המופעל מחו"ל). גם גופי מודיעין משטרתי מסייעים ללחימה בטרור.
בישראל קיימות חמש יחידות השתלטות: סיירת מטכ"ל, שייטת 13 (בים ועל כלי שיט) ולוט"ר אילת (במילואים) של צה"ל, הימ"מ של משטרת ישראל ומשמר הגבול שמהווה את יחידת ההשתלטות הלאומית, ויחידת מצדה, שמהווה יחידת השתלטות של שירות בתי הסוהר. לצד יחידות ההשתלטות והתגובה מפעילים צה"ל ומשמר הגבול יחידות מיוחדות לפעולות מנע כנגד טרור, בהן יחידות מסתערבים היודעות להסוות את עצמן ולהיטמע בלב אוכלוסייה ערבית עוינת ולבצע מעצרים כנגד פעילי טרור בשטחם הם. בין יחידות אלו נמנות הגדעונים (משטרת ישראל), ימ"ס (משמר הגבול) ויחידת דובדבן (צה"ל).
בין יחידות ההתערבות נכללות היס"מ של משטרת ישראל, סמ"ג והחטיבה הטקטית של משמר הגבול ומספר יחידות מובחרות בצה"ל.
בית הספר לקליעה, צליפה ולוחמה בטרור הוא הגוף בצה"ל המכשיר את כלל יחידות ההשתלטות והלוחמה בטרור בצבא, ובנוסף מכשיר גם לוחמים ביחידות מובחרות הנדרשים למיומנויות אלו.
יחידת הימ"מ הישראלית נחשבת לאחת היחידות הטובות בעולם ללוחמה בטרור, ומשמשת הן כיחידת השתלטות והתערבות והן כיחידת סיכול ומניעה, המסייעת לצה"ל ולשב"כ ביירוט מבוקשים מסוכנים בישראל ובשטחים, לרוב על ידי מעצרם אך לעיתים גם על ידי הריגתם בחילופי אש. הימ"מ מפעילה בנוסף ללוחמי פריצה גם "קופים" (לוחמים המתמחים בטיפוס וגלישה בחבל), צלפים (לוחמים החמושים במערכות נשק צלפים מתקדמות ומדויקות ומומחים בירי מדויק וצליפה בכל הטווחים), כלבנים (K9) עם כלבי תקיפה, חבלנים ומסתערבים.
יחידות מיוחדות למלחמה בטרור > בעולם

יחידות לוט"ר משטרתיות בולטות בעולם כוללות את GSG-9 מגרמניה, GIGN ו-RAID מצרפת, כוח אלפא, וימפל ואומו"ן מרוסיה, ו-BOPE מברזיל. יחידות ההשתלטות הצבאיות של הכוחות המזוינים של ארצות הברית הן צוות 6 של אריות הים וכוח דלתא, ולצידן פועלות יחידות לוט"ר של ה-FBI, בהן יחידת חילוץ בני הערובה של ה-FBI, סוכני לוט"ר ויחידת SWAT. כמו כן ברחבי ארצות הברית פועלים יחידות SWAT רבות של המשטרות המקומיות.
לרשימה המלאה ראו: Counter-terrorism#Tactical_units בוויקיפדיה באנגלית.
היבטים תאורטיים של לוחמה בטרור > האם המלחמה בטרור אפשרית?

מומחים סוברים כי לחימה של צבאות קונבנציונליים בטרור איננה אפקטיבית וכמעט שאי אפשר לנצח את הטרור, בשל השיטות שהוא פועל, כחמקנות והסתוות בקרב אזרחים ואף שימוש מניפולטיבי בהם, נחישותו הבלתי נדלית, ונכונותו להקרבה עד מוות, ומצד שני בשל חוסר יכולות מצד מדינות דמוקרטיות לשלם בנפגעים בשל דעת קהל רגישה, וחוסר נכונות לשלם ב"מחיר מוסרי" גבוה מדי.
לעומתם ישנם מומחים הסוברים כי הדבר אפשרי. לדעתו של האלוף יעקב עמידרור לחימה קונבנציונלית בצירוף של פעולות אזרחיות כמו מודיעין וחסימת מקורות מימון יכולה לנצח את הטרור. לטענתו מקור התפיסה כי צבא קונבנציונלי איננו מסוגל למגר טרור נעוץ בדיסאינפורמציה שהפיצה במערב ברית המועצות, כחלק מהניסיון שלה להשלטת הקומוניזם בעולם. כדוגמה לניצחון על הטרור, הוא מביא את דיכוי הטרור הערבי על ידי הבריטים בשנת 1936, דיכוי הטרור בעזה בשנת 1970, ואף דיכוי הטרור ביהודה ושומרון לאחר מרץ 2002, בעקבות מבצע חומת מגן, טרור שירד מרמה של מאות הרוגים בשנה ל-11 בלבד. לעומת ניצחון מוחלט כפי שהיה במלחמת העולם השנייה מצד בנות הברית על יפן וגרמניה, הוא מדבר על "ניצחון מינימלי" שבו המוטיבציה של הטרור והניסיונות ימשיכו להתקיים, אבל יחסמו על ידי המערכות הצבאיות, באופן שהאזרחים יוכלו לתפקד בשגרת חייהם הרגילה.
ישנם מומחים שסוברים כי על המדינות המותקפות באמצעות טרור, לפתח אמצעים, טקטיקות לחימה ואף עדכון החוקים הנוגעים ללוחמה בטרור, כך שיפגעו בנקודות התורפה של ארגוני הטרור, ודבר זה עדיין נבחן בשדות המערכה של הטרור כיום.
היבטים תאורטיים של לוחמה בטרור > גישות ללוחמה בטרור של קבוצות חמושות

על פי אפרים ענבר ואיתן שמיר ממרכז בגין-סאדאת למחקרים אסטרטגיים, קיימות כיום שלוש גישות עיקריות ללוחמה בטרור של קבוצות מורדים חמושות:
גישה מוכוונת אויב – גישה כי לוחמה בטרור איננה שונה מלוחמה קונבנציונלית. ריכוז מאמץ צבאי לנטרול היחידות המזוינות באמצעות איתורן ותקיפתן, במהלך של כיבוש ארוך טווח. גישה זו מצליחה כאשר הלחימה מנוהלת באופן נכון. (גישה זו היא האסטרטגיה העיקרית של ארצות הברית וכוחות הקואליציה כיום.)
גישה מוכוונת אזרחים ("הלב והשכל") – גישה המתמקדת בגיוס תמיכת האוכלוסייה האזרחית, במטרה לנתק מהמורדים את מקור התמיכה העיקרי שלהם. הצלחתה של גישה זו מוטלת בספק.
גישה לניהול סכסוך באמצעות התשה והרתעה ("כיסוח הדשא") – גישה זו שאומצה בידי ישראל, איננה חותרת לסיום סכסוך באופן מידי, אלא להתשת האויב ופגיעה ביכולותיו, באמצעות מעגלי עימות חוזרים ונשנים, שבהם מושמדת יכולתו להשליט טרור, תוך כדי גביית מחירים גבוהים ממנו. ביסוד התפיסה עומדת אסטרטגיה צבאית סבלנית של התשה, כאסטרטגיה נוגדת-מוקאוומה (הסבלנית של המוסלמים), הכוללת גם מרכיבים מדוקטרינת הפעולה המסורתית של ישראל, כגון פעולות תגמול ומכות מקדימות: בהן סיכול ממוקד, ופעולות מנע. גישה זו דומה ללוחמה בפשיעה של המשטרה, כאשר המטרה היא לגרום לטרור להתעייפות וייאוש משימוש בדרך הצבאית.
היבטים תאורטיים של לוחמה בטרור > הקושי של לחימה בטרור היברידי

על פי אל"ם ליאור לוטן, חוקר בכיר במכון למדיניות נגד טרור בבינתחומי, ארגוני הטרור ההיברידים – שהם ארגוני טרור עם נוכחות מדינתית-למחצה, ויש להם נוכחות גאוגרפית, פוליטית, ואזרחית מוסדית (כדוגמת חזבאללה וחמאס) – מציבים קשיים ואתגרים מיוחדים כנגד המדינות המתמודדות איתן.
הלחימה בארגונים אלו מורכבת מארבעה שדות מערכה שמתנהלים בו זמנית: א. לחימה מבצעית-צבאית. ב. לחימה אסטרטגית-תודעתית על דעת הקהל. ג. לחימה משפטית-אתית. ד. ולחימה במישור המדיני והדיפלומטי.
היבטים תאורטיים של לוחמה בטרור > החוק הבינלאומי והמעמד המשפטי של טרוריסטים

בדיני המלחמה מבחינים בין שני סטטוסים משפטיים של בני אדם: אזרח ולוחם. לכל סטטוס מתלוות זכויות וחובות:
הלוחם זכותו להילחם וזכותו להרוג לוחמים של היריב – אין להעמידו לדין על הרג לוחמי האויב בעת לחימה. לעומת זאת חל עליו איסור להפנות נשקו לאזרחים ואם יעשה כן יחשב כפושע מלחמה. עם זאת, החייל הוא מטרה לגיטימית, כלומר מותר ללוחמי האויב להורגו. לוחם שנתפס מקבל סטטוס של שבוי מלחמה (אלא אם ביצע פשעי מלחמה ואז ניתן להעמידו לדין על כך) ואם הסכסוך בין המדינות הסתיים – חלה חובה לשחרר אותו.
לעומת מצבו של הלוחם, חל איסור לפגוע בכוונה באזרח - הוא מוגן, הוא אינו מטרה לגיטימית. מצד שני נאסר עליו להשתתף בעימות המזוין. אם ירים נשק – יעבור עבירה, ניתן להעמידו לדין על כך.
חלוקה זו מכונה עקרון האבחנה, שקובע שחובה על לוחמים להבחין בין אזרחים ללוחמים. המטרה היא ליצור מצב שהלוחמים נלחמים רק בלוחמים ושהמלחמה אינה פוגעת באזרחים. יש חריג לעניין של פגיעה באזרחים והוא – אם אזרח מסכן את החיים, וזה נכון לא רק במלחמה: גם אם עבריין מסכן חיים – מותר לפגוע בו. בדיני המלחמה החריג מוגדר בפרוטוקול הראשון של אמנות ז'נבה האומר (סעיף 51(3)) שההגנה המוקנית לאזרח אינה חלה בזמן שהאזרח משתתף באופן פעיל בלחימה.
עיקרון זה איננו נותן מענה מספק ומעשי להגדרת הסטטוס של הטרוריסט: מצד אחד, הוא איננו לוחם במיליציה המכבדת את דיני המלחמה (ולכן, בין השאר, לא מגיעות לו זכויות והגנות של לוחם לגיטימי, כגון היתר להילחם ולהרוג) אך מצד שני זה אבסורד להתייחס אליו כאל אזרח תמים שאסור לפגוע בו (או למצער, מותר לפגוע בו רק בזמן שהוא מבצע פיגוע), שכן מגבלה זאת פוגעת קשות ביכולת להילחם בטרור ולסכל פיגועים. מספר מדינות, ובהן ישראל, טענו שטרוריסט נכלל תחת סטטוס שלישי: לוחם בלתי חוקי, שמצד אחד הוא מטרה לגיטימית לפגיעה (שכן הוא מפעיל אלימות ומסכן חיים באופן מתמשך) ומצד שני הוא לא זכאי לזכויות של הלוחם הלגיטימי (כגון הזכות להרוג או האיסור לחקור אותו). עם זאת, מדינות רבות וגם הדין הבינלאומי הנוכחי, אינם מכירים בסטטוס זה.
סוגיה זו עמדה בלב בג"ץ הסיכולים הממוקדים.
לקונה זו ורבות נוספות גורמות לכך שהמשפט הבינלאומי הפומבי איננו מתאים לניהול מאבק נגד טרור ולחימה בו. נעשים מאמצים וניסיונות לשנות ולתקן את החוק הבינלאומי ודיני הלחימה כך שיתאימו ללחימה נגד ארגוני טרור המתערים באוכלוסייה אזרחית (כגון הוספת סטטוס שלישי של "לוחם בלתי חוקי") אך הם טרם הבשילו לשינוי ממשי.
ראו גם

טרור
ארגון טרור
המלחמה העולמית בטרור
לקריאה נוספת

אלוף יעקב עמידרור, איך לנצח במלחמה נגד טרור: בחינת המקרה הישראלי, הוצאת המרכז הירושלמי לענייני ציבור ומדינה.
גדי פארן, עמי פדהצור ואריה פרליגר, התמודדות מול טרור בירושלים 1967-2002, מכון ירושלים לחקר ישראל, 2005
גיליון 15: ביטחון שוטף חלק א', באתר צה"ל, 1 במרץ 2018
הערות שוליים

↑   איילת שני, נתי פלמר: מה ההבדל בין מודיעין של מדינה לזה של ארגון טרור, באתר הארץ, 8 בספטמבר 2021
↑   המלחמה הנסתרת ב"חוואלות" שמגלגלות מיליארדים למכונת הטרור, באתר צה"ל, 1 במאי 2024.
↑  ריאיון עם פרופ' דוד פסיג - הכנס השנתי למדיניות נגד טרור 2014, באתר יוטיוב
↑  “כיסוח הדשא”: האסטרטגיה של ישראל להתמודדות עם סכסוכים מתמשכים בלתי פתירים, באתר מרכז בגין-סאדאת
↑  המכון למדיניות נגד טרור (ICT) בשולחן עגול על מבצע "צוק איתן", באתר יוטיוב
| --- | --- |
בקרת זהויות :  NLI: 987007291832905171  BnF: cb14456021v (data)  LCCN: sh00007517  LNB: 000068750  NKC: ph137691 
פרסום תמונות של טרוריסטים מבוקשים מהתנועה של האחים המוסלמים על ידי המשטרה המצרית. 
שיטה זו של פרסום ברבים של תמונות ושמות של טרוריסטים בעיקר בכירים ועידוד אזרחים להסגרתם (לעיתים בליווי פרס כספי נכבד), היא שיטה מקובלת בלחימה של משטרים בארגוני טרור.
"כיפת ברזל" - מערכת הגנה נגד טילים שפותחה על מנת להתמודד עם רקטות ארטילריות שמשגרים פעילי טרור על ישראל
ספינות הטילים וסירות הקומנדו של שייטת 13 בחיל הים הישראלי מתקרבות לאונייה "קלוס סי" במבצע חשיפה מלאה ב-5 במרץ 2014. במבצע זה נתפסה אוניית המשא קלוס סי, שניסתה להבריח מאיראן אמצעי לחימה שיועדו לארגוני הטרור הפלסטיניים בסיני או ברצועת עזה. סיכול הברחות נשק ויירוט נשק בשוק השחור הוא חלק משיטות של לוחמה בטרור.
מחלקת הנדסה של חיל הנחתים האמריקני, פועלת בעיראק, 2004 כנגד חמושים, לוחמי גרילה ופעילי טרור.
מסוק קרב AH-64 אפאצ'י של חיל האוויר הישראלי - רבים מהסיכולים הממוקדים בוצעו באמצעות מסוקים אלה.
דחפור D9 משוריין של צה"ל ומסתערבים של משמר הגבול מפעילים נוהל סיר לחץ: תרגולת צבאית למעצר מחבל פלסטיני חמוש המתבצר בבית.
קציני יחידה מיוחדת במשטרה המלכותית במלזיה, בפעילות אנטי טרוריסטית
לוחמי הימ"מ - היחידה המיוחדת ללוחמה בטרור של משטרת ישראל
כוח של הימ"מ בפשיטה על מבוקשים ברמאללה, 2017.
צלפי הימ"מ מבצעים ירי ברובה צלפים בארט MRAD, שלו דיוק של 0.5–0.35 דקת קשת.
קווין פוגט

קווין פוגט (בגרמנית: Kevin Vogt, נולד ב-23 בספטמבר 1991) הוא כדורגלן גרמני המשחק בעמדות הבלם והקשר ההגנתי בקבוצת אוניון ברלין מהבונדסליגה.
קריירת מועדונים

בגיל 3 פוגט התחיל לשחק כדורגל בקבוצת VfB לאנגנדרירהולץ, מועדון מקומי קטן מבוכום. הוא שיחק שם עד 2002, והיה יכול להצטרף לקבוצת ילדים בין הגילאים 11–13 במועדון WSV בוכום. ב-2004, לאחר שהרשים במועדונים הקטנים, חתם על חוזה לנוער בקבוצה הראשית של העיר, VfL בוכום. הוא עבר בכל מחלקות הנוער של המועדון, עד שלבסוף חתם על חוזה מקצועני ראשון בקריירה ב-16 בדצמבר 2008.
פוגט שיחק את משחקו הראשון בבונדסליגה עבור בוכום, שהיה גם למשחקו המקצועני הרשמי הראשון, ב-18 באפריל 2009 בהפסד 0–2 לבורוסיה דורטמונד. זהו היה משחקו היחיד עבור קבוצתו בליגה הבכירה, כאשר את שארית העונה הראשונה שלו סיים בקבוצת המילואים של בוכום, ולאחר מכן חזר לסגל הבכיר של המועדון ושיחק בו שנתיים במסגרת הבונדסליגה השנייה. בקיץ 2012, פוגט הצטרף לעולה החדשה לבונדסליגה אאוגסבורג תמורת 700,000 אירו. ב-26 במאי 2014, לאחר שנתיים מוצלחות באאוגסבורג, קלן הכריזה רשמית שהחתימה את פוגט תמורת 1.5 מיליון אירו. הוא שיחק לצד מילוש יואיץ' שהגיע בשנת 2015.
בקיץ 2016 חתם פוגט בהופנהיים מהבונדסליגה. בעונת הבכורה שלו בקבוצה הציג פוגט יכולת מצוינת ותפס מקום של קבע בהרכב הופנהיים, וסיים עם הקבוצה במקום הרביעי. ב-12 בינואר 2020 הושאל פוגט לורדר ברמן עד לסוף העונה.
ב-11 בינואר 2024 חתם פוגט באוניון ברלין.
רובן בראחה

רובן בראחה וגאס (בספרדית: Rubén Baraja Vegas; נולד ב-11 ביולי 1975 בוואיאדוליד) הוא כדורגלן עבר ספרדי ששיחק בעמדת הקשר, וכיום מאמן כדורגל.
בראחה שיחק במהלך הקריירה בספרד בלבד, ולאורך רוב הקריירה בקבוצת ולנסיה. הוא היה חלק משמעותי בקבוצה שזכתה בשתי אליפויות ספרד, בגביע הספרדי ובגביע אופ"א, וכן העפילה לגמר ליגת האלופות 2001. בנוסף, רשם בראחה 43 הופעות במדי נבחרת ספרד, במדיה כבש שבעה שערים ואותה ייצג בין היתר בטורנירי מונדיאל 2002 ויורו 2004.
קריירה בינלאומית

הופעת הבכורה של בראחה במדי נבחרת ספרד נערכה ב-7 באוקטובר 2000, תחת המאמן חוסה אנטוניו קמאצ'ו. בראחה עלה כמחליף בדקה השלושים בניצחונה של ספרד 0–2 על ישראל במסגרת מוקדמות מונדיאל 2002. ארבעה ימים אחר כך פתח בראחה בהרכב, כשספרד התארחה אצל אוסטריה במסגרת המוקדמות. באותו משחק כבש בראחה את שער הבכורה שלו במדי ספרד, בדרך לשוויון 1-1 בסיום.
בראחה זומן על ידי קמאצ'ו לטורניר מונדיאל 2002 ביפן וקוריאה הדרומית. בראחה פתח בהרכב במשחקה הראשון של ספרד בטורניר, בו גברה 1–3 על סלובניה, ובמשחק השני בו גברה באותה התוצאה על פרגוואי. הוא זכה למנוחה בניצחונה של ספרד 2–3 על דרום אפריקה, לקראת שלבי הנוקאאוט. בשלב שמינית הגמר חזר בראחה להרכב, ושיחק לאורך כל המשחק וההארכה מול אירלנד, במשחק שהסתיים בשוויון 1-1 והוכרע בדו-קרב בעיטות עונשין. בראחה כבש בבעיטה השנייה של ספרד, בדרך לניצחון 2–3. ברבע הגמר שוב נקלעה ספרד לדו-קרב פנדלים, הפעם מול קוריאה הדרומית המארחת, לאחר שוויון 0-0 בסיום. בראחה, שפתח ורשם הופעה רביעית בטורניר, כבש את הבעיטה השנייה של ספרד, אך נבחרתו נכנעה בסיום 3–5 והודחה מהטורניר.
בראחה היה שותף לטורניר מוקדמות יורו 2004 תחת המאמן החדש איניאקי סאס, ואף כבש במהלכו פעמיים בניצחון 0–3 על צפון אירלנד. ספרד סיימה במקום השני בבית, הדיחה בפלייאוף את נורווגיה והעפילה ליורו 2004 בפורטוגל. בראחה זומן על ידי סאס לטורניר הגמר, ופתח בהרכב בשני משחקיה הראשונים בטורניר, בהם גברה 0–1 על רוסיה ונפרדה בשוויון 1-1 מיוון, שסיימה לפניה בשלב הבתים וזכתה לבסוף בטורניר. בראחה עלה כמחליף במשחקה האחרון של ספרד בשלב הבתים, בו נוצחה 0–1 על ידי פורטוגל המארחת והודחה מהטורניר.
תחת המאמן לואיס אראגונס, היה בראחה שותף לטורניר מוקדמות מונדיאל 2006. משחקו האחרון במדי הנבחרת היה ב-16 בנובמבר 2006, במשחק החוץ של ספרד מול סלובקיה במסגרת הפלייאוף על הכרטיס למונדיאל. השתיים נפרדו בשוויון 1-1, שהבטיח לספרד את המקום בטורניר הגמר, אליו לא זומן בראחה עקב פציעות שהשביתו אותו לאורך אותה עונה.
בסך הכול רשם בראחה 43 הופעות במדי ספרד, בהן כבש שבעה שערים.
קריירת אימון

בראחה החל את הקריירה המקצועית לקראת עונת 2011/2012, כשנה לאחר פרישתו. הוא חזר למועדון בו שיחק בעבר, אתלטיקו מדריד, כשהצטרף לצוות המקצועי בראשותו של המאמן גרגוריו מנסאנו. לאחר כחצי שנה בלבד, בדצמבר 2011, הוחלף מנסאנו בדייגו סימאונה, ובראחה סיים את תפקידו במועדון.
בראחה חזר למועדון בו פרש, ולנסיה, בקיץ 2013 כשהתמנה לתפקיד מאמן הנוער של המועדון. במהלך תפקידו אף שימש כמאמן זמני בקבוצת המילואים של המועדון, ולנסיה מסטאייה מהליגה השלישית.
לקראת עונת 2015/2016 התמנה בראחה לתפקידו הראשון כמאמן ראשי, כשהיה למאמן אלצ'ה מליגת המשנה. עונה קודם לכן שיחקה אלצ'ה בליגה הבכירה וסיימה במקום ה-13 במרכז הטבלה, אך הורדה לליגת המשנה עקב קשיים כלכליים. בראחה הוביל את אלצ'ה למקום ה-11 בטבלת ליגת המשנה, והתפטר מתפקידו עם סיום העונה בעקבות קשיים במשא ומתן על חידוש החוזה.
ב-8 בנובמבר 2016 מונה למאמנה של ראיו ואיקאנו מהליגה הספרדית השנייה. ב-20 בפברואר 2017, לאחר שהשיג שלושה ניצחונות בלבד ב-13 משחקים כמאמן הקבוצה, פוטר בראחה מתפקידו.
ב-12 בדצמבר 2017 מונה למאמן ספורטינג חיחון מהליגה בספרדית השנייה. ב-18 בנובמבר 2018 פוטר מתפקידו.
תארים

גביע אופ"א: 2003/2004
אליפות ספרד (2): 2001/2002, 2003/2004
הגביע הספרדי: 2007/2008
הסופר קאפ האירופי: 2004
סטטיסטיקות > מועדונים

| עונה | קבוצה | ליגה | בליגה> הופעות | בליגה> שערים | בגביע> הופעות | בגביע> שערים | באירופה> הופעות | באירופה> שערים | אחר> הופעות | אחר> שערים | סה"כ> הופעות | סה"כ> שערים |
| --- | --- | --- | --- | --- | --- | --- | --- | --- | --- | --- | --- | --- |
| 1993/1994 | ריאל ואיאדוליד | ספרדהליגה הספרדית | 5 | 1 | 0 | 0 | 0 | 0 | 0 | 0 | 5 | 1 |
| 1993/1994 | ריאל ואיאדוליד ב' | ספרדהליגה הספרדית השלישית | 20 | 8 | 0 | 0 | 0 | 0 | 2 | 0 | 22 | 8 |
| 1994/1995 | ריאל ואיאדוליד | ספרדהליגה הספרדית | 9 | 0 | 0 | 0 | 0 | 0 | 0 | 0 | 9 | 0 |
| 1994/1995 | ריאל ואיאדוליד ב' | ספרדהליגה הספרדית השלישית | 26 | 3 | 0 | 0 | 0 | 0 | 0 | 0 | 26 | 3 |
| 1995/1996 | ריאל ואיאדוליד | ספרדהליגה הספרדית | 27 | 1 | 4 | 0 | 0 | 0 | 0 | 0 | 31 | 1 |
| 1996/1997 | אתלטיקו מדריד ב' | ספרדהליגה הספרדית השנייה | 22 | 1 | 0 | 0 | 0 | 0 | 0 | 0 | 22 | 1 |
| 1997/1998 | אתלטיקו מדריד ב' | ספרדהליגה הספרדית השנייה | 32 | 8 | 0 | 0 | 0 | 0 | 0 | 0 | 32 | 8 |
| 1998/1999 | אתלטיקו מדריד ב' | ספרדהליגה הספרדית השנייה | 25 | 11 | 0 | 0 | 0 | 0 | 0 | 0 | 25 | 11 |
| 1998/1999 | אתלטיקו מדריד | ספרדהליגה הספרדית | 8 | 1 | 4 | 0 | 2 | 0 | 0 | 0 | 14 | 1 |
| 1999/2000 | אתלטיקו מדריד | ספרדהליגה הספרדית | 26 | 3 | 5 | 2 | 6 | 2 | 0 | 0 | 37 | 7 |
| 2000/2001 | ולנסיה | ספרדהליגה הספרדית | 35 | 4 | 2 | 1 | 15 | 2 | 0 | 0 | 52 | 7 |
| 2001/2002 | ולנסיה | ספרדהליגה הספרדית | 17 | 7 | 0 | 0 | 1 | 0 | 0 | 0 | 18 | 7 |
| 2002/2003 | ולנסיה | ספרדהליגה הספרדית | 35 | 5 | 1 | 0 | 12 | 4 | 2 | 0 | 50 | 9 |
| 2003/2004 | ולנסיה | ספרדהליגה הספרדית | 35 | 8 | 6 | 3 | 11 | 2 | 0 | 0 | 52 | 13 |
| 2004/2005 | ולנסיה | ספרדהליגה הספרדית | 25 | 7 | 0 | 0 | 8 | 1 | 3 | 1 | 36 | 9 |
| 2005/2006 | ולנסיה | ספרדהליגה הספרדית | 31 | 4 | 2 | 0 | 1 | 0 | 0 | 0 | 34 | 4 |
| 2006/2007 | ולנסיה | ספרדהליגה הספרדית | 14 | 1 | 1 | 0 | 3 | 0 | 0 | 0 | 18 | 1 |
| 2007/2008 | ולנסיה | ספרדהליגה הספרדית | 25 | 2 | 8 | 1 | 3 | 0 | 0 | 0 | 36 | 3 |
| 2008/2009 | ולנסיה | ספרדהליגה הספרדית | 28 | 3 | 4 | 1 | 4 | 1 | 2 | 0 | 38 | 5 |
| 2009/2010 | ולנסיה | ספרדהליגה הספרדית | 18 | 0 | 2 | 0 | 8 | 0 | 0 | 0 | 28 | 0 |
| סך הכל בקריירה | סך הכל בקריירה | סך הכל בקריירה | 463 | 78 | 39 | 8 | 74 | 12 | 9 | 1 | 585 | 99 |
סטטיסטיקות > נבחרת לאומית

| נבחרת ספרד> שנה | נבחרת ספרד> הופעות | נבחרת ספרד> שערים |
| --- | --- | --- |
| 2000 | 3 | 1 |
| 2001 | 5 | 1 |
| 2002 | 10 | 3 |
| 2003 | 10 | 0 |
| 2004 | 12 | 2 |
| 2005 | 3 | 0 |
| סה"כ | 43 | 7 |
שלום רדאעי

| --- | --- |

 לידה:  1912 ה'תרע"ב מנאכ'ה, תימן
 פטירה:  23 באפריל 1984 (בגיל 72 בערך) כ"ד בניסן ה'תשמ"ד בית ישראל, ירושלים, ישראל
 תאריך עלייה:  ה'תש"י (1949)
 תקופת הפעילות:  ? – 23 באפריל 1984 
 רבותיו:  מארי רצ'א צארום
מארי שלום (סאלם) בן יחיא רדאעי (ה'תרע"ב – כ"ד בניסן ה'תשמ"ד, 1912 – 23 באפריל 1984) היה רב תימני, סופר ולבלר, תלמידו המובהק של מארי רצ'א צארום. הנציח את תורת חכמי תימן הדרדעים.
ביוגרפיה

מארי סאלם נולד ליחיא בן אברהם רדאעי ולבדרה בת יוסף צאלח בשנת ה'תרע"ב (1912) בעיירה מנאכ'ה בתימן. אביו יחיא התפרנס מלימוד ילדים, כתיבת סת"ם וסנדלרות.
בשנת ה'תרפ"ז (1927) התבקש אביו ללמד את ילדי הכפר מהאצר, אך לא היה יכול והציע את בנו סאלם. מארי סאלם לימד ילדים במהאצר כשנה וחצי. אחר כך חזר למנאכ'ה ושם המשיך ללמד את ילדי העיירה. התפלל במנאכ'ה ב"כניס אלנאזליה".
התמחה במלאכת הלבלרות ובכתיבת סת"ם, ובשנת ה'תרפ"ט (1929) העתיק דיואן. בשנת ה'תש"ד (1944) העתיק דיואן עם פירושו של הרב עמרם קורח לבקשתו, וכן את ספר המוסר למארי יחיא אלצ'אהרי לבקשת יהודה לוי נחום. הדיואן שהעתיק נדפס בשנת ה'תשכ"ו (1967) על ידי יוסף חסיד, ושם נכתב שהועתק על ידי מארי חיים חובארה ומארי יוסף שמן.
עלה לארץ ישראל במבצע על כנפי נשרים בשנת ה'תש"י (1950), והתיישב במושב זנוח יחד עם הרבה עולים ממנאכ'ה. לאחר כמה שנים עבר לירושלים, וגר בשכונות קטמון, תלפיות ובית ישראל. גם בארץ ישראל התפרנס מכתיבת סת"ם.
היה דרשן מבוקש והרצה בבתי אבל ובשמחות.
בחודש שבט בשנת ה'תשמ"ג (1983) השתתק, ונפטר בכ"ד בניסן ה'תשמ"ד (23 באפריל 1984).
תורתו

בתחילה למד תורה אצל אביו, ולאחר מכן למד אצל מארי רצ'א צארום, שהיה לרבו המובהק. בחיבוריו מזכיר חכמים רבים שמהם למד, וביניהם: מארי שלום קורח, מארי חיים כסאר, מארי תנעמי, מארי יחיא אלשיך, מארי משה צארום, הרב יוסף קאפח ועוד.
הוסמך לשחיטה על ידי מארי תנעמי במנאכ'ה, ובארץ ישראל הוסמך שנית על ידי מארי חיים חובארה ומארי שלמה צדוק.
כל שנות לימודו רשם ברשימות שמועות מרבותיו, כתב הספדים ודרשות שנישאו, תיעד עצרות תפילה ואירועים, ובשנת ה'תשל"ח (1978) החל לערוך את רשימותיו לספר.
חיבוריו

תאנייה ואנייה – קינות והספדים שחיבר, או שליקט מהספדים ששמע. בספר זה התחיל את עריכת חיבוריו. נדפס על ידי ד"ר משה גברא בשנת ה'תשנ"ט (1999).
דיואן – העתיק דיואן עם פירוש הרב עמרם קורח, ובתוספת שירים משלו. הועתק בין השנים ה'תש"ד וה'תשל"ז. נדפס בשנת ה'תשמ"א (1981).
ספר האסיף – ליקוט חידושי תורה, פירושים, הלכות וסיפורים מרבנים שונים: מארי רצ'א צארום, מארי שלום קורח, מארי חיים כסאר, מארי יחיא אלשיך, מארי שלום סרי, מארי תנעמי, מארי ראובן נדאף, מארי משה צארום, מארי סאלם חבשוש, מארי יחיא קאפח, מארי יחיא אביץ', מארי יעקב גיאת, מארי שלום וחש, מארי שלמה נדאף, מארי חיים ימיני, הרב יוסף קאפח ועוד. נדפס על ידי ד"ר משה גברא בשנת ה'תשנ"ט (1999).
מערכי לב – חידושי המחבר, נערך בחודש אב בשנת ה'תשל"ח (1978). נדפס על ידי ד"ר משה גברא בשנת ה'תשנ"ט (1999).
קונטרס דרשות וטעמים – כינוסי התפילות בצנעא עקב עלילת הערבים שהיהודים הטביעו שתי בנות ערביות בבאר.
קונטרס תוכחת חיים – דרשות לבתי אבלים. נכתב בשנת ה'תשכ"ד (1964), וסופח לספר תאנייה ואנייה.
קינות על התדרדרות המצב הדתי בארץ ישראל (נדפס על ידי חסידי סאטמר בשנת ה'תשי"א (1951) ובשנת ה'תשט"ז (1956).
שו"ת – קובץ שאלות ותשובות ששאלו הוא וחכמי מנאכ'ה (מארי שלום עוזרי, מארי חיים ימיני ועוד) את חכמי צנעא. כתב היד נגנב בעלייה לארץ ישראל.
לקריאה נוספת

ד"ר משה גברא, אנציקלופדיה לחכמי תימן, כרך א', המכון לחקר חכמי תימן, בני ברק, ה'תשס"א (2001), עמוד 587
ד"ר משה גברא (עורך), רבי שלום רדאעי וחיבוריו: תאניה ואניה, האסיף ומערכי לב, המכון לחקר חכמי תימן, בני ברק ה'תשנ"ט (1999), מבוא
הערות שוליים

1 2 3 4 5 6 7 8 9  ד"ר משה גברא (עורך), רבי שלום רדאעי וחיבוריו: תאניה ואניה, האסיף ומערכי לב, המכון לחקר חכמי תימן, בני ברק ה'תשנ"ט (1999), מבוא
↑   אלמוג בהר, ציון כמקום שבו מתפרקים החיים היהודיים, באתר הארץ, 18 באוגוסט 2014; קינות מאת זקני חכמי תימן על הריסות הדת ע"י השלטון בארץ הקודש, (ירושלים: הוצאת 'אום אני חומה', ילקוט מאמרים מאנשי נטורי-קרתא, ערב תשעה באב תשי"א), באתר אוצר החכמה
| --- | --- |
בקרת זהויות :  NLI: 987010857346105171  ISNI: 0000 0003 8587 960X  LCCN: n92009263  VIAF: 6583580   WorldCat (עם VIAF): 6583580
בלודנץ

בלודנץ (בגרמנית: Bludenz) היא עיר במדינת פורארלברג שבאוסטריה, משמשת כבירת מחוז בלודנץ.
העיר שוכנת על גדת נהר איל, יובל של נהר הריין, בעמק הנמצא בין רכס הרי יער ברגנץ מצפון, לרכס רטיקון (Rätikon) מדרום.
בלודנץ היא אתר נופש קיצי פופולרי, ונמצאת בקרבת מקום לאתרי סקי רבים.
היסטוריה

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
ממצאים ארכאולוגיים שנמצאו בעיר, מעידים על התיישבות רצופה באזור מתקופת הברונזה ועד לתקופת לה טן. השם בלודנץ ניתן לה על ידי הקלטים, בשנת 600 לפנה"ס היה בבלודנץ מחנה אימונים צבאי של הרומאים.
האזכור הראשון לבלודנץ נמצא במסמך משנת 830, שבו פורטו אחוזות שבשליטת האימפריה הפרנקית בחבל רייטיה. את מעמדה כעיר קיבלה בלודנץ בשנת 1274.
הדוכס פרידריך הרביעי ברח לעיר בשנת 1416 לאחר שהוטל עליו חרם קיסרי בעקבות תמיכתו באנטי אפיפיור יוחנן העשרים ושלושה בועידת קונסטנץ.
הערות שוליים

| --- | --- |
בקרת זהויות :  NLI: 987007535497105171  BnF: cb14438512b (data)  GND: 4007202-2  HDS: 020036  LCCN: n97003421  MusicBrainz: 40f9eaad-812b-4263-a867-1d537c702236  NKC: ge369172  SUDOC: 160301513  VIAF: 159614500   WorldCat (עם VIAF): 159614500
גיבתון ערמוני

| גיבתון ערמוני |
| --- | --- |
 גיבתון ערמוני זכר, טאיוואן  נקבה, תאילנד
מצב שימור
 conservation status: least concern ללא חשש (LC)‏
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: עופות
סדרה:: ציפורי שיר
משפחה:: גיבתוניים
סוג:: גיבתון
מין:: גיבתון ערמוני
שם מדעי
 Emberiza rutila ‏פאלאס, 1776

גִּבְּתוֹן עַרְמוֹנִי (שם מדעי: Emberiza rutila) הוא מין של ציפור שיר ממשפחת הגיבתוניים המצוי במזרח האזור הפלארקטי.
בישראל הוא מזדמן נדיר ביותר: התצפית היחידה הייתה של פרט שנלכד במהלך פעילות טיבוע ציפורים בפארק הצפרות באילת ב-3 בנובמבר 2021.
טקסונומיה ואטימולוגיה

שם הסוג Emberiza מגיע מגרמנית העתיקה מהמילה Embritz, שמשמעותה גיבתון. שם המין הספציפי rutila מגיע מלטינית ומשמעותו זהוב, אדום, או ערמוני.
זהו מין מונוטיפי, כלומר לא הוגדרו תת-מינים שונים.
תיאור

זהו גיבתון קטן וביישן, הנצפה בדרך-כלל מבעד לסבך של צמחייה עבותה בשיחים. אורכו 14–15 ס"מ, ומשקלו 12–24 גרם. לזכרים בלבוש קיץ יש חזה ובטן הצבועים בצהוב בולט עם פספוס חלש בצדדים, וראש וחלקים עליונים בצבע חום-ערמוני. זנבו קצר למדי עם מעט צבע לבן או ללא לבן כלל בנוצות החיצוניות. הזכרים בלבוש חורף דומים אך דהויים יותר, כשהצבע הערמוני מוסתר בחלקו על ידי שוליים בהירים של הנוצות. לנקבה צבע חום עמום ברובו עם פספוס כהה מעל ואילו החלקים התחתונים בצבע צהוב חיוור. השת בצבע ערמוני דהוי והגרון צהבהב. המקור ורדרד חיוור וחלקו העליון כהה.
השירה משתנה וגבוהה, מבוצעת מעמדה נמוכה בעץ. הקריאה היא "זיק" קצר, בדומה לקריאתו של הגבתון הגמדי.
תפוצה ואקולוגיה

הגיבתון הערמוני מקנן בסיביר, בצפון מונגוליה ובצפון-מזרח סין. הוא נודד למרחקים ארוכים, חורף בדרום סין, דרום-מזרח אסיה וצפון-מזרח הודו. ישנן מספר תצפיות באירופה, אך חלקן מיוחסות לפליטי שבי ולא למזדמנים אמיתיים. במהלך עונת הקינון הוא מעדיף יער פתוח עם שפע של מחסות קרקעיים ושיחים. פרטים חורפים ונודדים נצפים בשטחים חקלאיים, באזורי שיחים ובשולי חורשים. הוא ניזון מפרוקי-רגליים וזרעים.
סטטוס

זהו מין בעל תפוצה נרחבת ואוכלוסייה גדולה ויציבה, ולכן ה-IUCN מסווג אותו במצב שימור "ללא חשש".
גלריה

זכר בתאילנד
גיבתון ערמוני זכר, קוריאה הדרומית
ביצי גיבתון ערמוני, אוסף מוזיאון טולוז
איור משנת 1842